แหม่ มาเชียงใหม่ มีหลายร้านที่ต้องตามเก็บเหลือเกินครับ นี่ขนาดน้องผมอยู่เชียงใหม่ ยังมากินร้านนี้กับผมเป็นครั้งแรกเลย 555

ร้านไก่ทอดเที่ยงคืนก็เป็นอีกร้าน ที่เขาบอกว่าควรแวะเมื่อมาเชียงใหม่ ตอนนี้เปิดเร็วขึ้นเป็นสี่ทุ่มแล้ว รออะไรล่ะครับ เรียก Grab มาส่งที่ร้านเลย วันที่ไปฝนตก ถือว่าเป็นโชคหละครับ เพราะว่าไม่ค่อยมีคน ไม่ต้องต่อแถว ไม่ต้องรอคิว เข้าร้านได้เลย

ร้านเป็นเพิงธรรมดา ๆ เนี่ยแหละครับ มีโต๊ะประมาณ 7-8 โต๊ะ มากันคนเยอะก็หาที่นั่งยากหน่อย ที่ไม่พาดต้องสั่งคือ ไก่ทอดครับ มีให้เลือกจานเล็กจานใหญ่ แล้วก็สั่งน้ำพริกหนุ่ม พริกแดง ซี่โครงหมูทอด ไส้อั่ว สามชั้นทอด ไส้ทอด และก็ข้าวเหนียวจานเล็กมาหลายจานอยู่

พออาหารมาส่งที่โต๊ะ ก็มาเร็วพอสมควรครับ อาหารก็จานไม่ใหญ่มากครับ  บวกกับหิว เลยสั่งไก่ทอดไปอีก และก็สั่งข้าวเหนียวจานใหญ่ โอ้ย คราวนี้มาใหญ่มากครับ กินยังไงจะหมดล่ะนั่น 5555

พูดถึงรสชาติ ไก่ทอดแบบแห้ง ๆ ครับ ในจานมาส่วนไหนแล้วแต่โชคครับ มีทั้งน่อง สะโพก อก สันหลัง ปีก ทอดแห้งไปหน่อยสำหรับผม แต่รสชาตินี่เค็มเอาเรื่อง หมักเครื่องเทศมีกลิ่นหอม ต้องทานกับข้าวเหนียวจะเข้ากันดี 

น้ำพริกหนุ่ม ทานเคียงกับผักดอง รสชาติเฉย ๆ ครับ ไม่เผ็ดมาก ทานเปล่า ๆ ได้ พริกแดงอร่อยกว่าครับ สั่งไปสองถึงสามจานเลย

สามชั้นทอด อันนี้กรอบอร่อยดีครับ รสชาติกลมกล่อม ส่วนซี่โครงหมูทอด ส่วนซี่โครงเหนียวไปนิด ติดฟัน

ไส้อั่ว อันนี้ไม่เวิร์กเลยครับ ไม่อร่อยเท่าที่ควร เสียชื่อเป็นร้านอาหารที่อยู่ภาคเหนือจริง ๆ 

ทีเด็ดสุดยกให้ไส้ทอดครับ อร่อย เป็นไส้ตัน อร่อยมาก ไม่มีกลิ่นคาว กรอบกำลังดี ไม่เหนียว จานนี้เดอะเบสท์ครับผม 

โดยรวมก็อร่อยดี แต่ถ้าคนเยอะ ผมก็ไม่รู้ว่ามันคุ้มค่ากับการต้องต่อแถวรึเปล่า แต่ราคาไม่เจ็บมากนะครับ กินกัน 8 คน สั่งจนอิ่มจุก ตกคนละ 70-80 บาทครับ